  flgu18.ru Майя Бывальцева Якшур-Бӧдьяысь 19 аресъем Александр Ившин Норвегиысь Лингаын егитъёслэн куасэн бызьылонъя дуннелэн чемпионатазы кык зарни медаль утӥз ни. Со сярысь Удмуртиысь куасэн бызьылонъя федерацилэн «ВКонтакте» мерлыко вотэсысь бамаз ивортӥзы. 22-тӥ тулыспалэ эркын амалэн 30 иськемъем масс-старт ортчиз. Финишозь 2 иськем пала кылем бере, Александр Ившин уйисьёсызлэсь пегӟыны быгатӥз. Сюрессэ 1 час 12 минут но 47,9 секунд ӵоже ортчиз. Россиысь ик Савелий Коростелёв куинетӥ луиз (+8,1), куинетӥ – Никита Денисов (+12). Ньылетӥ интыын озьы ик кунысьтымы спортсмен Никита Родионов (+59,2). 2021-тӥ арын Финляндиын егитъёслэн дуннелэн чемпионатазы Александр Ившин классика амалэн 30 иськемъем масс-стартын зырни медаль утӥз  23-тӥ тулыспалэ эстафетаос ортчизы. Быдэн вить иськемез Никита Родионов, Александр Ившин, Никита Денисов, Савелий Коростелёв ортчизы, оглом соослы 49 минут но 16,4 секунд кулэ луиз. Норвегилэн командаез вормисьёслэсь 21,8 секундлы кылиз, США-ысь куасэн бызьылӥсьёс 22,4 секунд келязы. Эстафетаын олимпи чемпионка Вероника Степанова пусйиз, Ившинлэн выль Большунов луыны тужгес бадӟым луонлыкъёсыз. 20 аресозь егитъёс пӧлын куасэн бызьылонъя дуннелэн чемпионатэз 27-тӥ тулыспалэ йылпумъяськоз. Тегъёс: Удмуртия Якшур-Бӧдья куасэнбызьылон  